Efter en superspændende afslutning gør Søren Kjeldsen status over sin præstation ved golfturneringen Made in Denmark.

Lige ved og næsten. Dave Horsey, som har ført turneringen fra start til slut, var indenfor rækkevidde, men nogle dårlige putts på de sidste huller kostede Kjeldsen sejren. - Jeg spillede klart bedst i dag af de fire dage. Jeg skulle lige have justeret lidt i intensitetsniveauet, men det var jo ikke nemt med al den opbakning, fortæller Søren Kjeldsen. - Havde jeg holet de korte putts på 14. og 18. hul, havde det hele set anderledes ud. Jeg gav mig selv chancen og spillede mig frem til at være et slag efter efter at have været bagud med syv slag i morges, så det er jeg rigtig glad for, men jeg skal hjem og træne min putning. Kan jeg putte bedre, så spiller jeg rigtigt god golf, opsummerer Søren Kjeldsen, der blev bakket op af mere end 24.000 tilskuere til finalen.